Ջեննա Օրտեգա

Ջեննա Մարի Օրտեգա (, ), ամերիկացի դերասանուհի։ Առավել հայտնի է «Ուենսդեյ» (2022) հեռուստասերիալում համանուն հերոսի գլխավոր դերը մարմնավորելու համար։

Կենսագրություն 

Ջեննա Օրտեգան ծնվել է 2002 թվականի սեպտեմբերի 27-ին Քոուչելա Վելիում (Կալիֆոռնիա նահանգ) ։ Ընտանիքում վեց երեխաներից չորրորդն է։ Օրտեգայի հայրը ծագումով մեքսիկացի է, իսկ մայրը` մեքսիկացի և պուերտորիկացի ։

Դերասանությամբ սկսել է զբաղվել վեց տարեկան հասակում։ Ութ տարեկանում մոր և գործակալների օգնությամբ սկսեց մասնակցել լսումների  և շուտով իր դեբյուտը կատարեց «Ռոբ» սիթքոմի մի դրվագում։

Օրտեգան առաջին անգամ համբավ ձեռք բերեց երիտասարդ Ջեյնի դերով «The CW» հեռուստաալիքի «Կույս Ջեյնը» ռոմանտիկ կատակերգական-դրամային սերիալում և «Դիսնեյ ալիքի» «Հարլիի կյանքը» սերիալում։ Վերջին դերի համար 2018 թվականին արժանացել է Imagen մրցանակի։  Մարմնավորել է Էլլի Էլվեսի դերը «Netflix»-ի « Դու» սերիալի երկրորդ եթերաշրջանում (2019)։ Դիսնեյ ալիքի «Ելենա՝ Ավալորի արքայադուստր» (2016-2020) մուլտսերիալում դերասանուհին հնչյունավորել է արքայադուստր Իզաբելին։

2022 թվականի նոյեմբերի 23-ին «Netflix» հարթակում թողարկվեց «Ուենսդեյ» սերիալը, որտեղ Օրտեգան մարմնավորում էր Ուենսդեյ Ադամսին ։ Դերակատարման համար առաջադրվել է «Ոսկե գլոբուս» մրցանակի՝ կատակերգություն կամ մյուզիքլ ժանրի հեռուստատեսային սերիալում կնոջ լավագույն դերի անվանակարգում ։

Հասարակական գործունեություն 

13 տարեկանում Ջեննան միացավ «Pride Over Prejudice»-ին՝ այլատյացության դեմ պայքարի նախաձեռնությանը ։ 2016 թվականին Օրտեգան կազմակերպեց երկրպագուների հետ հանդիպում՝ քաղցկեղով հիվանդ աղջկա համար միջոցներ հավաքելու նպատակով ։

Օրտեգան իրեն համարում է միգրանտների իրավունքների պաշտպան և դեմ է արտահայտվում խտրականությանը։ 2018 թվականին Ռադիո Դիսնեյի երաժշտական մրցանակաբաշխությանը մասնակցեց բաճկոնով, որի վրա գրված էր «I Do Care And U Should Too» ( «ինձ համար մեկ չէ, և դու նույնպես պետք է հոգաս»), ինչը նրա պատասխանն էր առաջին տիկին Մելանյա Թրամփի՝ Դոնալդ Թրամփի ներգաղթային քաղաքականության պատճառով իրենց ծնողներից բաժանված երեխաների կենտրոն այցելությանը։ Այդ ժամանակ Մելանյա Թրամփը կենտրոն էր այցելել «I Really Don't Care․ Du U?» ( «Ինձ համար իսկապես մեկ է, իսկ քո՞») մակագրությամբ բաճկոնով։

Ողջ 2019 թվականի ընթացքում Օրտեգան մասնակցել է «WE Day» համերգներին, որոնք կազմակերպել է WE Charity բարեգործական կազմակերպությունը, որն օգնում է երեխաներին ։

Ծանոթագրություններ

Արտաքին հղումներ 
 Էջը IMDb կայքում

Ամերիկացի երեխա դերասանուհիներ